Bylmoorde-saak: ‘Ek wil die mense rondom jou vermoor’Henri van Breda in die hof. Foto: Suné van Heerden James Jahn, Marli van Breda se voormalige kêrel, het Donderdag in die Wes-Kaapse hooggeregshof getuig in die moordverhoor van Henri van Breda. Jahn het van Februarie 2014 met Marli uitgegaan en was in ŉ verhouding met haar toe haar ouers en broer vermoor is. Henri (22) word daarvan beskuldig dat hy sy pa, Martin van Breda (54), ma Theresa (55) en broer Rudi (22) op 26 Januarie 2015 met ŉ byl in die gesin se huis op die De Zalze-landgoed buite Stellenbosch vermoor het. Sy sussie, Marli (toe 16 jaar oud), het die aanval oorleef, maar ŉ breinbesering opgedoen en sy ly aan geheueverlies. Jahn het getuig dat hy Marli se ouers goed geken het en dat hulle gereeld sosiaal met sy ouers verkeer het. Hy het gesê hy het die Van Breda-gesin sowat drie keer per week gesien en Marli elke dag aangesien hulle in dieselfde skool was. Volgens Jahn sou hy Henri “amper as ŉ goeie vriend” beskryf het en dat hulle baie goed saam gedoen het. Hy het die Van Breda’s se huis gereeld besoek en saam met hulle op vakansie gegaan. Jahn het getuig dat Marli baie lief is vir haar broers. Sy het egter verskillende soorte verhoudings met die twee gehad. “Sy sou met Rudi gesels oor akademiese dinge en met Henri oor musiek en sport.” Hy het verder getuig Martin en Theresa het “goeie interaksie” met hul kinders gehad en wou graag tyd saam as ŉ gesin deurbring. Hy het gesê Martin en Theresa het ŉ goeie verhouding gehad hoewel Martin meer dominant en ŉ “meer beherende figuur in die gesin” was. Volgens Jahn wou Theresa meer vryheid gehad het nadat die gesin na Suid-Afrika teruggekeer het en dat Martin nie gewoond daaraan was nie. Martin het glo goeie verhoudings met sy drie kinders gehad. “Hy wou die beste vir hulle hê en het verwag hulle moet ywerig wees en so hard as moontlik werk. Hy het probeer om ŉ goeie pa te wees.” ‘n Foto van Marli van Breda voor die aanval. Jahn het getuig oor ŉ argument wat die gesin gehad het, waarvan Marli hom vertel het op 10 Januarie 2015. Marli is glo gekritiseer oor haar gewig, iets waaroor sy baie sensitief was. Die gesin wou glo ook hê Marli moet haar verhouding met Jahn opsy skuif aangesien dit glo met haar skoolwerk ingemeng het. Volgens Jahn was Marli en Theresa baie omgekrap na die uitval. Jahn het na afloop hiervan ŉ boodskap aan Marli gestuur. Hy het getuig dit was ŉ fout. “Right now I feel like I want to murder the people that are around you at the moment … But I am being strong to help you and support you babe xxxx Pls I can call you whenever you need me. Don’t let me sit in the dark like this babe,” het hy aan haar gestuur. Jahn het tydens kruisondervraging gesê Martin en Theresa wou gehad het die kinders moet op skoolwerk fokus. “Ek was bekommerd oor hoekom Theresa so ontsteld was, dat iets anders dalk opgekrop het.” Volgens Jahn het die polisie hom gevra om sy WhatsApp-boodskap aan Marli te verduidelik. Hy het geglo hulle wil hom as ŉ verdagte uitskakel. Die polisie het twee dae ná die moorde op sy selfoon beslag gelê. Henri was emosioneel tydens Jahn se getuienis en het kort-kort trane weggevee. Die verhoor duur voort.